b'\n_START_ARTICLE_\nBhutanin kansalliskirjasto ja -arkisto\n_START_SECTION_\nKokoelmat\n_START_PARAGRAPH_\nBhutanin kansalliskirjaston ja -arkiston kokoelmiin kuului alkuvuonna 2018 noin 338\xc2\xa0950 nimikett\xc3\xa4: k\xc3\xa4sikirjoituksia, mahajanabuddismin kirjoja, kirjoja, kirjoituksia ja puisia laattoja (kehyksi\xc3\xa4) perinteisten uskonnollisten kirjojen painamiseksi. _NEWLINE_Kokoelman vanhimpiin nimikkeisiin lukeutuu esimerkiksi kolmekymment\xc3\xa4 kullalla kirjoitettua k\xc3\xa4sikirjoitusta 1200-luvulta sek\xc3\xa4 vuodelta 1645 per\xc3\xa4isin oleva Zhabdrung Ngawang Namgyelin asetus. Arkistoimalla talletetaan maan uskonnollista ja kulttuuriperint\xc3\xb6\xc3\xa4 laajemminkin. T\xc3\xa4m\xc3\xa4 pit\xc3\xa4\xc3\xa4 sis\xc3\xa4ll\xc3\xa4\xc3\xa4n my\xc3\xb6s lhakhang-koristeluja, piirroksia, k\xc3\xa4sit\xc3\xb6it\xc3\xa4, ja muita nimell\xc3\xa4 zorig chusum tunnettuja taitoja, ja n\xc3\xa4ihin liittyvi\xc3\xa4 lauluja ja tansseja._NEWLINE_Bhutanin kansalliskirjastolla ja -arkistolla on kappale maailman suurikokoisimpiin kuuluvaa painettua kirjaa Bhutan: A Visual Odyssey across the Last Himalayan Kingdom, jossa on laadukkaita valokuvia Bhutanista. Teos painaa yli 60 kilogrammaa, mitat noin 152\xc2\xa0cm \xc3\x97 213\xc2\xa0cm. Se sis\xc3\xa4lt\xc3\xa4\xc3\xa4 yhdysvaltalaisen valokuvaaja Michael Hawleyn ja h\xc3\xa4nen MIT Media Labsista tulleen ty\xc3\xb6ryhm\xc3\xa4ns\xc3\xa4 ottamia valokuvia. Sittemmin Guinnessin enn\xc3\xa4tystenkirja on listannut maailman suurimmaksi yksiosaiseksi kirjaksi huomattavasti bhutanilaista teosta kookkaamman, vuonna 2012 yhten\xc3\xa4 kappaleena julkaistun, profeetta Muhammedin el\xc3\xa4m\xc3\xa4\xc3\xa4 esittelev\xc3\xa4n arabiankielisen teoksen This the Prophet Mohamed (429 sivua, mitoiltaan 5\xc2\xa0m \xc3\x97 8,06\xc2\xa0m, paino noin 1\xc2\xa0500\xc2\xa0kg).\n_START_SECTION_\nBhutanilaisten lukutaito\n_START_PARAGRAPH_\nBhutanin v\xc3\xa4hint\xc3\xa4\xc3\xa4n 15-vuotiaista asukkaista oli YK:n kehitysohjelma UNEPin mukaan lukutaitoisia 57,0 prosenttia vuonna 2012.'